Most ősszel „felkészültebbek vagyunk” a koronavírus-járvány elleni védekezésben, mint tavasszal - mondta Orbán Viktor miniszterelnök a Parlament őszi ülésszakának első ülésén. A szakemberek által meghatározott legrosszabb várható koronavírus-fertőzöttségi mutatók kétszeresét is ki kell bírnia a magyar egyészségügyi kapacitásnak - mondta Orbán Viktor miniszterelnök. A kormány gazdasági intézkedéseinek eredményeképpen eddig sikerült megvédeni a magyar emberek munkahelyeit és otthonait, valamint sikerült a vállalatokat is megerősíteni, vagyis újra tudjuk indítani gazdaságot - mondta Orbán Viktor a Parlamentben. Orbán Viktort és a kormány járvány elleni intézkedéseit támadta az ellenzék. Gyurcsány Ferenc a szólásszabadságért aggódott. A Jobbik elnökétől trágársága miatt elvette a házelnök a szót. Magyarország eredményesen tudta érvényesíteni az Országgyűlés elvárásait az Európai Unió következő költségvetéséről szóló tárgyalásokon - jelentette ki a miniszterelnök. 876 újabb magyar állampolgárnál mutatták ki az új koronavírus-fertőzést, ezzel 18 866-ra nőtt a hazánkban beazonosított fertőzöttek száma. Elhunyt 3 krónikus beteg, így a halottak száma 686 főre emelkedett, 4401-en pedig már meggyógyultak. Most a fiatalok körében terjed leginkább a koronavírus, az összes pozitív eset mintegy negyede a 20-29 éves korosztályból kerül ki - mondta az országos tisztifőorvos. Müller Cecília hangsúlyozta: bár a fiataloknál jellemzően enyhe tünetekkel zajlik a betegség, átadhatják az idősebbeknek a vírust. Elhúzódó, többfrontos küzdelemre kell felkészülni - mondta a koronavírus-járvány második hullámáról a Miniszterelnöki Kabinetiroda parlamenti államtitkára az M1-en. Újból üzembe helyezik a Dél-Pesti Centrumkórház sátorrendszerét, amelyben a koronavírus-fertőzöttek előzetes szűrését végzik. Az országban elsőként a törökbálinti Bálint Márton Általános és Középiskolában olyan testszkennert helyeztek üzembe, amely azonnal kijelzi az előtte áthaladó testhőmérsékletét. A berendezés 10 perc alatt 600 diák hőmérsékletét képes megmérni. A Semmelweis Egyetem kutatóinak a világon az elsők között sikerült megvizsgálniuk az aktív, fertőzőképes koronavírus szerkezetét - közölte az Innovációs és Technológiai Minisztérium. Nagyon súlyos morális és politikai dilemma Bíró László indulása - erről beszélt a DK elnöke a Spirit FM-nek adott interjúban. Gyurcsány Ferenc kijelentette, a jobbikos politikus kijelentései elfogadhatatlanok. Kormányfőnek készítik fel Dobrev Klárát - írja a Magyar Nemzet. A Demokratikus Koalíció legújabb propaganda-filmjében Gyurcsány Ferenc felesége azt hangoztatta, szerinte egy közös jelöltre, egy közös listára, és egy közös miniszterelnök-jelöltre van szüksége az ellenzéki oldalnak. Összesen 7,6 milliárd forint értékben 37 vállalkozás nyert támogatást a Magyar multi programban – mondta György László, az ITM gazdaságstratégiáért és szabályozásért felelős államtitkára. Elfogadta a Gazdasági Versenyhivatal a Tesco 407 millió forintos kötelezettségvállalását, amelynek értelmében az áruházlánc fejleszti, valamint az egész országra kiterjeszti a kiszállítással kapcsolatos szolgáltatásait - közölte a hivatal elnöke. Új egyensúlyra van szükség Budapest közlekedésében – hangsúlyozta Fürjes Balázs, a Budapest és a fővárosi agglomeráció fejlesztéséért felelős államtitkár a déli összekötő vasúti Duna-híd felújításának megkezdésekor. Az idei és a jövő évi költségvetésből is mintegy 4,2 milliárd forint használható fel a nemzetiségi pedagógusok támogatására és képzésének segítésére - jelentette ki a Miniszterelnökség egyházi és nemzetiségi kapcsolatokért felelős államtitkára. Bár a béke partjairól indult útnak Európa, jelenleg veszélyes vizeken hajózik - jelentette ki az igazságügyi miniszter. Arra van szükség, hogy a koronavírus-járvány miatt munkanélkülivé vált európaiaknak újra legyen munkájuk - emelte ki Szijjártó Péter az európai uniós tagországok külügyminisztereinek brüsszeli ülését követően. Az Európai Unió szabad és tisztességes választások kiírását szorgalmazza Fehéroroszországban, de ez nem jelenti a belügyekbe történő beavatkozást - jelentette ki Josep Borrell az unió kül - és biztonságpolitikáért felelős főképviselője. Csak nemzetközi segítséggel nyerhetjük meg harcunkat, ezért kérünk minden országot, hogy szólaljanak fel a népünk védelmében. Hiszem, hogy Fehéroroszország fontos a világnak - jelentette ki Szvjatlana Cihanouszkaja fehérorosz ellenzéki vezető. Az új, szabad fehérorosz elnökválasztás után tervezett, az ország demokratikus átalakítását célzó uniós gazdasági támogatási csomag bővítését szorgalmazta közös nyilatkozatában a lengyel, a litván és a román elnök. Az olasz kormány és Európa helyett az időjárás szabályozza a migránsok érkezését Nello Musumeci szicíliai kormányzó szerint, aki közösségi oldalán közölte: ismét több mint ezerkétszázan szoronganak Lampedusa alig kétszáz fős regisztrációs központjában. A brit kormány tanácsadói szerint nem szabad hagyni, hogy az új típusú koronavírus okozta nagy-britanniai járvány elszabaduljon, mert ellenintézkedések nélkül rövid időn belül elvileg több tízezer új fertőzés is történhet naponta. Az eddigi közepesről magas szintre emelte a brit kormány a koronavírus-járvány intenzitását jelző készenléti fokozatot. Csütörtöktől az angliai vendéglátóhelyek este tíz óráig tarthatnak csak nyitva a koronavírus-járvány megfékezése végett - közölte Boris Johnson brit miniszterelnök hivatala. Döntetlennel végződött a tartományi választások hétfőn véget ért fordulója a még nem végleges adatok szerint, miután a baloldali kormányerő, a Demokrata Párt és a Liga vezette jobboldali koalíció is három-három tartományt szerzett meg. A másik kormánypárt, az Öt Csillag Mozgalom a parlament létszámának csökkentéséről tartott népszavazás győzelmét ünnepelte. Donald Trump amerikai republikánus elnök Ohióban kampányolva demokrata párti kihívója, Joe Biden elnökjelölt gazdaságpolitikáját bírálta, míg Joe Biden egy wisconsini kampányrendezvényén Donald Trump járványkezelését támadta. Donald Trump amerikai elnök mégsem mondott videón közvetített beszédet az idei ENSZ-közgyűlés nyitó rendezvényén. Az amerikai igazságügyi tárca mérlegeli a szövetségi támogatás megvonását egyes városoktól - derült ki abból a közleményből, amelyet William Barr igazságügyi miniszter hozott nyilvánosságra. Észak-Korea atomprogramja továbbra is rendkívül aggasztó - jelentette ki Rafael Grossi, a Nemzetközi Atomenergia-ügynökség főigazgatója. Egyhangúlag fogadta el az ENSZ 193 tagállama azt a nyilatkozatot, amelyben a világszervezet létrejöttének 75. évfordulója alkalmából globális összefogást szorgalmaznak a világot érintő kihívásokkal szemben. Legkevesebb hat ember meghalt, több mint 100 megsérült a Noul nevű trópusi vihar pusztításában, amely a hétvégén lecsapott Vietnam középső partvidékére. Gáz-riasztófegyverrel sebesített meg egy nő három embert Gyöngyösön - közölte a Heves Megyei Rendőr-főkapitányság sajtószóvivője. A hozzátartozók sérelmére elkövetett súlyos személy elleni erőszakos bűncselekmények áldozatainak fokozottabb védelme érdekében szigorodik az elkövetők feltételes szabadságra bocsátásának lehetősége. Forgalomkorlátozásokra kell számítani keddtől péntekig Budapest V., VII., VIII. és XIV. kerületében az Európai Szuperkupa csütörtöki labdarúgó-mérkőzés miatt - közölte a Budapesti Rendőr-főkapitányság. Markus Söder bajor miniszterelnök arra kérte a Bayern München labdarúgócsapatának szurkolóit, ne utazzanak el Budapestre a csütörtökön sorra kerülő, Sevilla elleni Európai Szuperkupa-mérkőzésre a koronavírus-járvány miatt. Karanténba vonult a PannErgy-Miskolci VLC férfi vízilabdacsapata, így nem kerül sor a Ferencváros elleni bajnoki találkozóra. A szervezőbizottság a múlt hétvégén, ugyancsak a Maty-éri pályán rendezett Olimpiai Reménységek Versenyének tanulságait is mérlegelve úgy döntött, hogy várja a szurkolókat a péntektől vasárnapig sorra kerülő szegedi gyorsasági kajak-kenu világkupára. A Magyar Sportlövők Szövetségének közgyűlése - az elnökség javaslatára - jövő évre halasztotta a szervezet tisztújítását.